मैसाच्यूसेट्स इंस्टीट्यूट ऑफ टेक्नोलॉजी (एमआईटी) के शोधकर्ताओं का हालिया अध्ययन यह दर्शाता है कि सूचना की समस्त श्रेणियों में असत्य सूचनाओं का प्रसार सच्ची खबरों की तुलना में बहुत अधिक तीव्र गति से और काफी अधिक व्यापकता एवं गहराई के साथ होता है। विशेषकर राजनीति से जुड़ी झूठी खबरें तो सर्वाधिक तीव्र गति से फैलती हैं और इनका असर भी अधिक होता है। जबकि प्राकृतिक आपदाओं, विज्ञान और वित्त से जुड़ी झूठी खबरें अपेक्षाकृत धीमी गति से फैलती हैं और इनका प्रभाव भी पॉलिटिकल फेक न्यूज़ की तुलना में कम होता है। यह अध्ययन यह भी संकेत करता है कि सामान्य पंजीकृत सोशल मीडिया यूजर भले ही फेक न्यूज़ का जनक न हो लेकिन इसे फैलाने में वह बढ़ चढ़कर हिस्सेदारी निभाता है।